Frontex

Det europeiske grense- og kystvaktbyrå, med kortnavnet Frontex (av fransk: Frontières extérieures, engelsk tittel: European Border and Coast Guard Agency), er et et av EUs byråer. Byrået har ansvaret for å fremme, koordinere og utvikle administrasjonen av Den europeiske unions ytre grenser. Frontex samarbeider med de nasjonale myndigheter. Det samarbeider også med stater som ikke er medlem av EU, men av Schengen-samarbeidet, herunder Norge. 

Frontex ble opprinnelig stiftet i 2004, og utvidet i 2016. Det siste skjedde etter den europeiske migrasjonskrisen i 2015. Etter de foreliggende planer (2018) skal Frontex styrkes ytterligere.

Historie

Etableringen i 2004/2005 
European Agency for the Management of Operational Cooperation at the External Borders of the Member States of the European Union med kortnavnet Frontex (fra fransk Frontières extérieures), ble opprettet i 2004 som Den europeiske unions (EU) byrå for beskyttelse av EUs yttergrenser (grensene mellom medlemsstater og ikke-medlemsstater).

Frontex begynte sin virksomhet 3. oktober 2005. Hovedkontoret ble lagt i den polske hovedstaden Warszawa. Frontex ble dermed det første EU-byrået med hovedkontor i en av den nye EU-statene fra utvidelsen i 2004.

Utvidelsen i 2015/2016 
The European Border and Coast Guard Agency ble i 2016 etablert som juridisk etterfølger av det tidligere Frontex, og med det samme kortnavnet. Endringen ble utløst av den europeiske migrasjonskrisen i 2015-2016. Frontex ble da styrket med hensyn til sin evne til å overvåke og forhindre kriser, til aktiv deltakelse i aksjoner, støtte til returtransport i samarbeid med tredje land og til datalagring.

Operasjoner 
Høsten 2010 begjærte en medlemsstat for første gang assistanse fra Frontex. Det var da Hellas som begjærte hjelp fra Frontex for å overvåke den ytre grensen til Tyrkia. I februar 2011 begjærte Italia også hjelp på grunn av den store flyktningstrømmen fra Tunisia.

Operasjon Triton er en vedvarende operasjon koordinert av Frontex i Middelhavet, og under ledelse av Italia.

Formål og metoder

Formål 
Frontex har en utøvende og ingen politisk funksjon. Byrået skal å støtte, koordinere og utvikle virksomheten til medlemsstatenes nasjonale grensevakter, for å sikre EUs yttergrenser. Arbeidet skal skje innenfor rammen av Den europeiske unions charter om grunnleggende rettigheter og konseptet «Integrated Border Management».

Integrated Border Management 
«Integrated Border Management» omfatter blant annet grensekontroll og -overvåking, søk- og redningsaksjoner, samarbeid med andre EU-byråer og koordinering av medlemsstatenes aktiviteter, samarbeid med tredjeland og EUs naboland og retur av tredjelands-borgere i samsvar med vedtak i et EU-land.

Eurosur 
Eurosur er et pan-europeisk overvåkningssystem der EU-landene, herunder Bulgaria, Romania og  Kroatia, Schengen-landene og Frontex deltar. Hvert av landene har et nasjonalt operasjonssenter som skaper oversikt over deres territorier. Frontex sørger for en europeisk oversikt som den deler med samtlige samarbeidende land. Formålet med Eurosur er å bekjempe kriminalitet, ulovlig immigrasjon og tap av migranters liv i åpen sjø.

Organisasjon

Overordnede organer 
Frontex er underlagt Den europeiske unions råd og Europakommisjonen.

Styre 
Frontex' styre består av medlemmer fra samtlige EU-land som også er medlemmer av Schengen-samarbeidet. I tillegg har styret medlemmer fra Storbritannia, Irland og to medlemmer fra EU-kommisjonen. I tillegg kan Island, Lichtenstein, Norge og Sveits som alle er medlemmer av Schengen-samarbeidet, sende medlemmer til styret, men disse styremedlemmene har begrenset stemmerett.

Ansatte og budsjett 
Frontex hadde i 2018 ca. 700 ansatte og  et budsjett på 320 millioner euro. Det forelå på samme tidspunkt planer om å vokse til ca. 1000 ansatte og et budsjett på 322 millioner euro i 2020.

Rapid reaction pool (beredskapsgruppe) 
Den såkalte «Rapid reaction pool» opprettet i 2007, består av mer enn 1 500 grensevakter og annet relevant personell fra medlems- og samarbeidsstater, som kan stilles til disposisjon for byrået på kort varsel. Gruppen kan innkalles når et stort antall personer fra et tredjeland forsøker å komme inn på et medlemslands territorium. Norge har stilt personell til rådighet for denne gruppen.

Referanser

Eksterne lenker
 

Kystvakter
Den europeiske unions byråer
Grenseoppsyn
Etableringer i 2004